Videoklipp: Terrormistenkt får øret skåret av
Den uavhengige russiske nyhetsorganisasjonen Meduza har geolokalisert et klipp som skal vise pågripelsen av en av de mistenkte terroristene.  Fire menn som ikke har russisk statsborgerskap er mistenkt for å ha utført terrorangrepet i Moskva, ifølge det russiske innenriksdepartementet. Minst 140 personer ble drept i terrorangrepet mot konserthuset Crocus i Moskva, ifølge russiske myndigheter. Gjerningspersonene flyktet fra åstedet. Ifølge Russlands president Vladimir Putin har alle fire blitt arrestert – og flere videoer som skal vise arrestasjonene sirkulerer nå blant annet på regimetro Telegram-kanaler.  Lørdag ble det publisert videoer av tre av de mistenkte. En av dem snakket Tadsjikisk, men med russisk tolk. Mistet øret I en av videoene ligger en mann bakbundet med hodet ned mot bakken. En kamuflasjekledd mann tar frem en kniv og skjærer av øret til den mistenkte. Ifølge den uavhengige russiske nyhetsorganisasjonen Meduza er personen med kniven en agent fra den russiske sikkerhetstjenesten FSB. Øret blir deretter forsøkt trykket inn i munnen på den pågrepne mannen. Han blir også slått.  VG har sett klippet, men kan ikke verifisere det.  I et annet klipp av mannen blir han ført ut av skogen. I et klipp blør mannen fra øret og har en bandasje over det.  Ifølge Meduza sier avhøreren: – Svar så bra du kan. Jeg er her. Du har ett øre igjen! Den uavhengige russiske nyhetskanalen Moscow Times har også skrevet om klippet. De skriver at de ikke har lykkes i å bekrefte at klippet er ekte. Den uavhengige russiske nyhetsorganisasjonen Meduza har geolokalisert klippet til Khatsun i Russlands Bryansk-region, rundt 140 kilometer fra den ukrainske grensen.  Meduza skriver samtidig at FSB tidligere har iscenesatt arrestasjonsvideoer.  De viser til at eksperter fra menneskerettighetsorganisasjonen Memorial tidligere har konkludert med at FSB etter et terrorangrep i St. Petersburg i 2017 filmet agenter som arresterte mistenkte utenfor Moskva, selv om de egentlig hadde blitt arrestert et annet sted.  IS tar på seg ansvaret Totalt 11 personer skal være arrestert etter angrepet, ifølge russiske myndigheter.  ISIS-K (Khorasan) har påtatt seg ansvaret for terrorangrepet. De har publisert videoer av angrepet på egne mediekanaler. De har også publisert en video av det som skal være de maskerte gjerningspersonene før angrepet ble utført. Khorasan er et gammelt navn for en region som omfatter Turkmenistan, Afghanistan og Iran. Gruppen oppsto i Afghanistan i 2014–15 og har rekruttert blant annet fra Taliban i Pakistan. Medlemmer av gruppen har pekt på Russlands drap på muslimer i Syria, Tsjetsjenia og Afghanistan som årsak til at de ønsker å angripe mål i landet, ifølge den britiske nyhetsorganisasjonen Sky News.  Russiske myndigheter påstår at de fire mistenkte terroristene ble arrestert på vei til Ukraina etter å ha flyktet fra åstedet. Ukraina har avvist å ha noe med angrepet å gjøre.  Hevder Telegram-kontakt I et annet videoklipp som ble publisert lørdag blir en mann avhørt mens han ligger bakbundet på bakken. Den 30 år gamle mannen snakker dårlig russisk. – Hva gjorde du i Crocus i går? – Skjøt. – Skjøt? – Skjøt mennesker. – Hvorfor? – For penger. Han sier at han skulle få en halv million rubler. Det er verdt knappe 50.000 norske kroner. Han har fått halve beløpet, ifølge avhøret. Mannen sier at han for en måned siden ble kontaktet på Telegram av en person som tilbød ham å utføre drap. Han sier henvendelsen kom fra «hjelperen til en religiøs leder» og at han ikke vet navnet.
133 personer drept og 140 skadet i terrorangrep på konserthuset Crocus i Moskva. Fire menn uten russisk statsborgerskap mistenkt. Alle er arrestert, ifølge russiske myndigheter Videoer av arrestasjonene sirkulerer, inkludert et klipp der en påstått FSB-agent skjærer av øret til en mistenkt.  Terrorgruppen ISIS-K har påtatt seg ansvaret for angrepet. Russiske myndigheter hevder at mistenkte terroristene ble arrestert på vei til Ukraina. Ukrainerne benekter noen innblanding i angrepet.